
Syksy oli saapunut pohjoiseen ja metsät olivat muuttuneet värikkäiksi. Ikivihreiden mäntyjen ja kuusien seassa koivut hohtivat nyt kirkkaankeltaisina. Maan pinnalla kasvit leiskuivat paikoin punaisen väreissä. Ilmassa oli raikas tuoksu ja kylmimpinä öinä saattoi maahan muodostua valkeaa kuuraa. Talvi tulisi vain muutaman viikon kuluttua.

Syksyt olivat metsätontuille erityistä aikaa. Kun kesän marjat ja sienet oli kerätty talvivarastoihin, koittivat jännittävät ajat sinä vuonna sata vuotta täyttäneille tontuille. Metsätonttujen ikivanhojen perinteiden mukaan satavuotiaana tontusta tuli virallisesti aikuinen. Tällöin tontun tuli tehdä yksin pitkä vaellus, joka suuntautui mestaritontun luokse uuden taidon opetteluun. Vaelluksen aikana tonttu osoitti myös selviävänsä omin voimin pitkän ja raskaan matkan aikana.


Tänä vuonna Eeli-tonttukin oli täyttänyt sata vuotta. Eeli oli päättänyt vaeltaa kauas pohjoiseen Lappiin oppimaan kullan huuhdontaa.

Metsätontut käyttivät kultaa kaupan käymiseen ihmisten kanssa. Elettyään vuosituhansien ajan ihmisten läheisyydessä tontut oppivat tekemään vaihtokauppoja saadakseen tiettyjä tarvikkeita. Samoin kuin ihmisetkin, tontut rakastivat kahvin juomista ja rupattelua muiden tonttujen kanssa kahvikupin ääressä. Kahvipapuja ei kuitenkaan ollut mahdollista kasvattaa itse kylmissä ja karuissa pohjoisen metsissä, ja niinpä tontut olivat alkaneet vaihtamaan ihmisiltä kahvipapuja kultahippuihin.

Kullan vaihtaminen kahviin oli aina ollut erittäin salainen operaatio. Tontut kun eivät mielellään näyttäytyneet ihmisille. Sen vuoksi he olivat aikoinaan tehneet sopimuksen vaihtokaupan käymisestä vain muutaman luotettavan, syrjäisessä maatalossa asuvan ihmisen kanssa. Sopimuksen tehneet ihmiset olivat vannoneet tontuille, etteivät koskaan kertoisi tontuista muille ihmisille. He olivat myös luvanneet, että jatkavat perinnettä lapsilleen. Vaihtokauppa tehtiin muutaman kerran vuodessa, jolloin ihmiset jättivät kahvipapupussit ennaltasovittuun paikkaan metsässä. Haettuaan kahvin tontut jättivät samalle paikalle maksun eli kultahippuja.

Pohjoisessa Lapissa, monen viikon kävelymatkan päässä Eeli-tontun kotimetsästä, asui kullanhuuhdonnan mestaritonttu, Luppo-Mikku. Luppo-Mikun ikä ei ollut oikein kenenkään tiedossa, koska kysyttäessä sitä, vastaus saattoi vaihdella suurestikin. Korkeille tuntureille Luppo-Mikku kuitenkin kiipesi vielä kevyesti katselemaan kaukaisuuteen asti ulottuvia pohjoisen maisemia. “Jaa, tuolta etelän suunnasta sen Eelin pitäisi sitten tulla. Jo vain!”, Luppo-Mikku sanoi itsekseen ja katseli vielä hetken tuntureita ennen kuin lähti jatkamaan matkaansa kivistä rinnettä pitkin.

